Document ID: 32013D0638

A BIZOTTSÁG HATÁROZATA
(2013. augusztus 12.)
a nem SOLAS hajókba való beszerelésre szánt, az általános tengeri vészjelző és biztonsági rendszerben (GMDSS) szerepeltetni kívánt tengeri rádiókommunikációs berendezésekre vonatkozó alapvető előírásokról
(az értesítés a C(2013) 5185. számú dokumentummal történt)
(2013/638/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvre (1) és különösen annak 3. cikke (3) bekezdése e) pontjára,
mivel:
(1)
Több tagállam közös biztonsági elveket és szabályokat vezetett be, vagy szándékozik bevezetni az olyan hajók rádióberendezései tekintetében, amelyekre nem vonatkozik a tengeri élet biztonságáról szóló 1974-es nemzetközi egyezmény (SOLAS) (a továbbiakban: nem SOLAS hajók).
(2)
A rádiószolgáltatások összehangolásának célja, hogy hozzájáruljon a nem SOLAS hajók biztonságosabb navigációjához, különösen veszély és rossz időjárási viszonyok esetén.
(3)
A Tengerészeti Biztonsági Bizottságnak (MSC) a nem SOLAS hajók általános tengeri vészjelző és biztonsági rendszerben (GMDSS) való részvételről szóló 803-as körlevele és a Nemzetközi Tengerészeti Szervezet (IMO) MSC.131(75) állásfoglalása felszólítja az államokat, hogy alkalmazzák az iránymutatásokat a nem SOLAS hajóknak a GMDSS-ben való részvétele érdekében, és tegyék kötelezővé, hogy valamennyi hajóba szánt rádióberendezés rendelkezzen a GMDSS egyes jellemzőivel.
(4)
A Nemzetközi Távközlési Egyesület (ITU) rádiószabályzata meghatároz egyes, a GMDSS számára kijelölt frekvenciákat. Az ezeken a frekvenciákon működő, vészhelyzeti használatra szánt valamennyi rádióberendezésnek lehetővé kell tennie e frekvenciák rendeltetésszerű használatát, és kielégítő biztosítékot kell nyújtania a vészhelyzet esetén történő megfelelő működéshez.
(5)
Egyértelművé kell tenni, hogy a nem SOLAS hajókba való beszerelésre szánt, az általános tengeri vészjelző és biztonsági rendszerben (GMDSS) szerepeltetni kívánt tengeri rádiókommunikációs berendezésekre vonatkozó alapvető előírásokról szóló, 2003. szeptember 4-i 2004/71/EK bizottsági határozat (2) valamennyi nem SOLAS hajón való használatra szánt GMDSS-berendezésre vonatkozik, amelyre a tengerészeti felszerelésekről szóló, 1996. december 20-i 96/98/EK tanácsi irányelv (3) nem terjed ki.
(6)
A nem SOLAS hajókon való használatra szánt GMDSS-berendezések által teljesítendő követelmények végrehajtása minden tagállamban egységes kell, hogy legyen, és meg kell felelnie a vonatkozó IMO-iránymutatásoknak.
(7)
Mivel a 2004/71/EK határozatot számos helyen módosítani kell, az egyértelműség érdekében célszerű új határozattal felváltani.
(8)
Az e határozatban előírt intézkedések összhangban vannak a Távközlési Megfelelőségértékelési és Piacfelügyeleti Bizottság véleményével,
ELFOGADTA EZT A HATÁROZATOT:
1. cikk
E határozat valamennyi olyan rádióberendezésre alkalmazandó, amely nem tartozik a 96/98/EK irányelv hatálya alá, és amelyet olyan hajókon szándékoznak használni, amelyekre nem vonatkozik a tengeri élet biztonságáról szóló 1974-es nemzetközi egyezmény (SOLAS) (a továbbiakban: nem SOLAS hajók), és amelyeket a SOLAS-egyezmény IV. fejezetében megállapítottak szerint az általános tengeri vészjelző és biztonsági rendszerben (GMDSS) való részvételre szánnak, mégpedig a következő két szolgáltatás valamelyikében történő üzemeltetésre:
a)
a Nemzetközi Távközlési Egyesület (ITU) rádiószabályzata 1.28. cikkében meghatározottak szerinti tengeri mobilszolgáltatás;
b)
az ITU rádiószabályzata 1.29. cikkében meghatározottak szerinti tengeri mobil műholdas szolgáltatás.
2. cikk
A 2009/45/EK európai parlamenti és tanácsi irányelv (4) sérelme nélkül, a rádióberendezéseket úgy kell megtervezni, hogy tengeri körülmények között megfelelően működjenek, továbbá teljesítsék a GMDSS valamennyi, a nem SOLAS hajókra vonatkozó működési követelményét a Nemzetközi Tengerészeti Szervezet vonatkozó szabályainak megfelelően, valamint jól érthető és megbízható kommunikációt biztosítsanak kiváló minőségű analóg vagy digitális kommunikációs összeköttetés révén.
3. cikk
A 2004/71/EK határozat hatályát veszti.
4. cikk
Ennek a határozatnak a tagállamok a címzettjei.
Kelt Brüsszelben, 2013. augusztus 12-én.

Labels: 12
8